গভীর নিম্নচাপের প্রভাবে তোলপাড় হবে বাংলা! কবে থেকে শুরু দুর্যোগ?

ওয়েব ডেস্ক: পুজোর পর ফের নিম্নচাপের (Low Pressure Area) ঘনঘটা। আগামী সপ্তাহের শুরুতেই ফের আবহাওয়ার (Weather Forecast) বদল ঘটতে চলেছে রাজ্যে। হাওয়া অফিসের পূর্বাভাস অনুযায়ী, সোমবার থেকে দক্ষিণবঙ্গে শুরু হবে বৃষ্টি, আর মঙ্গলবার থেকেই জেলায় জেলায় বাড়বে দুর্যোগের দাপট। ইতিমধ্যেই একাধিক জেলায় জারি হয়েছে হলুদ সতর্কতা (Yellow Alert)।

তবে রবিবার রাজ্যজুড়ে মূলত শুষ্ক আবহাওয়াই থাকবে। দক্ষিণবঙ্গের কোনও জেলায় সেভাবে ভারী বৃষ্টির (Heavy Rainfall) সম্ভাবনা নেই বললেই চলে। এদিন ভোরের দিকে হালকা শিরশিরে ঠান্ডা অনুভূত হলেও দিনের বেলায় রোদের তেজে অস্বস্তি বাড়বে বলে জানিয়েছে হাওয়া অফিস। আগামী সপ্তাহে কেমন থাকবে রাজ্যের আবহাওয়া? দেখে নিন একনজরে।

আরও পড়ুন: ছট পুজোয় মেট্রোর সূচিতে বিরাট বদল! সোমবার কোন লাইনে কেমন পরিষেবা?

সোমবার থেকে দক্ষিণবঙ্গের জেলাগুলিতে হালকা বৃষ্টির সম্ভাবনা রয়েছে। এদিন দক্ষিণ ২৪ পরগনা, ঝাড়গ্রাম, পূর্ব ও পশ্চিম মেদিনীপুরে বজ্রবিদ্যুৎ সহ বিক্ষিপ্ত বৃষ্টি হতে পারে। তবে এদিন কোনও সতর্কতা জারি করা হয়নি। তবে মঙ্গলবার থেকে দক্ষিণবঙ্গে বাড়বে বৃষ্টির পরিমাণ। দক্ষিণ ২৪ পরগনা ও পূর্ব মেদিনীপুরে ভারী বৃষ্টির হলুদ সতর্কতা জারি হয়েছে। এদিন ঘণ্টায় ৩০ থেকে ৪০ কিমি বেগে ঝোড়ো হাওয়া (Stormy Wind) বইবে বলে জানিয়েছে আবহাওয়া দফতর। বুধবার দক্ষিণবঙ্গের প্রায় সব জেলাতেই বজ্রবিদ্যুৎ সহ বৃষ্টির পূর্বাভাস রয়েছে। বৃহস্পতিবার ও শুক্রবারও দক্ষিণবঙ্গে বৃষ্টি চলবে বলে জানিয়েছে হাওয়া অফিস।

এদিকে সোমবার পর্যন্ত উত্তরবঙ্গে মোটের উপর শুষ্ক আবহাওয়া থাকবে। মঙ্গলবার থেকে শুরু হবে বৃষ্টি। বুধবার জলপাইগুড়ি, উত্তর ও দক্ষিণ দিনাজপুর এবং মালদহে বজ্রবিদ্যুৎ সহ মাঝারি বৃষ্টির সম্ভাবনা রয়েছে। বৃহস্পতিবার ও শুক্রবারও উত্তরের একাধিক জেলায় ভারী বৃষ্টির সতর্কতা জারি হয়েছে।

আবহাওয়া দফতরের পূর্বাভাস অনুযায়ী, মঙ্গলবার থেকে বৃহস্পতিবার পর্যন্ত উপকূলবর্তী এলাকায় ঘণ্টায় প্রায় ৫৫ কিমি বেগে ঝোড়ো হাওয়া বইতে পারে। উত্তাল থাকবে সমুদ্র। সেই কারণে এই তিনদিন মৎস্যজীবীদের সমুদ্রে না যাওয়ার নির্দেশ দেওয়া হয়েছে। যারা ইতিমধ্যেই সমুদ্রে রয়েছেন, তাঁদের সোমবারের মধ্যেই ফিরে আসার নির্দেশ দিয়েছে হাওয়া অফিস।

দেখুন আরও খবর:

The post গভীর নিম্নচাপের প্রভাবে তোলপাড় হবে বাংলা! কবে থেকে শুরু দুর্যোগ? first appeared on KolkataTV.

The post গভীর নিম্নচাপের প্রভাবে তোলপাড় হবে বাংলা! কবে থেকে শুরু দুর্যোগ? appeared first on KolkataTV.